[UPDATE] Ferrari รายได้ในจีนเติบโต 400% แต่มูลค่าบริษัทหายแสนล้าน
เมื่อไม่นานมานี้ บริษัทรถหรู Ferrari ได้ประกาศผลประกอบการไตรมาสที่ 1 ปี 2021 โดยบริษัทก็ได้รายงานว่ายอดจองรถยนต์ภายในไตรมาสนี้ ซึ่งจะถูกส่งมอบให้กับลูกค้าในไตรมาสถัด ๆ ไป สูงที่สุดในประวัติศาสตร์  นอกจากยอดจอง สูงที่สุดในประวัติศาสตร์แล้ว  ปริมาณการส่งมอบรถยนต์ในประเทศจีนของ Ferrari ก็กลับมาฟื้นตัวแรงหลังจากได้รับผลกระทบหนักในปีที่ผ่านมา  อย่างไรก็ตาม ภายหลังประกาศผลประกอบการนักลงทุนก็ได้เทขายหุ้นของ Ferrari จนติดลบ -8%  คิดเป็นมูลค่าที่หายไปราว 1 แสนล้านบาท
7 พ.ค. 2564

Ferrari รายได้ในจีนเติบโต 400% แต่มูลค่าบริษัทหายแสนล้าน /โดย ลงทุนแมน
เมื่อไม่นานมานี้ บริษัทรถหรู Ferrari ได้ประกาศผลประกอบการไตรมาสที่ 1 ปี 2021
โดยบริษัทก็ได้รายงานว่ายอดจองรถยนต์ภายในไตรมาสนี้ ซึ่งจะถูกส่งมอบให้กับลูกค้าในไตรมาสถัด ๆ ไป สูงที่สุดในประวัติศาสตร์
นอกจากยอดจอง สูงที่สุดในประวัติศาสตร์แล้ว 
ปริมาณการส่งมอบรถยนต์ในประเทศจีนของ Ferrari
ก็กลับมาฟื้นตัวแรงหลังจากได้รับผลกระทบหนักในปีที่ผ่านมา
อย่างไรก็ตาม ภายหลังประกาศผลประกอบการนักลงทุนก็ได้เทขายหุ้นของ Ferrari จนติดลบ -8% 
คิดเป็นมูลค่าที่หายไปราว 1 แสนล้านบาท
แล้วมันเพราะอะไร ? มาดูกัน
มาเริ่มกันที่ยอดการส่งมอบรถยนต์ของ Ferrari ในไตรมาสที่ 1 ปี 2021 
บริษัทสามารถส่งมอบรถยนต์ได้ 2,771 คัน เพิ่มขึ้นมาเพียง 33 คัน 
หรือเติบโตเพียง 1% เมื่อเทียบกับปีที่แล้ว
ในขณะที่ถ้าเรามาดูผลประกอบการบริษัท Ferrari ไตรมาสที่ 1 ปี 2021
รายได้ 37,924 ล้านบาท เพิ่มขึ้น 8%
กำไร 7,723 ล้านบาท เพิ่มขึ้น 24%
โดยแบ่งตามสัดส่วนรายได้ออกเป็น
รถยนต์และส่วนประกอบ 32,071 ล้านบาท เพิ่มขึ้น 9%
เครื่องยนต์ 1,688 ล้านบาท เพิ่มขึ้น 38%
สปอนเซอร์และสินค้าเชิงพาณิชย์ 3,413 ล้านบาท เพิ่มขึ้น 1%
อื่น ๆ 752 ล้านบาท ลดลง 9%
จะเห็นได้ว่าแม้ Ferrari จะส่งมอบรถยนต์ได้เท่ากับปีก่อน 
แต่รายได้จากการขายรถยนต์และส่วนประกอบรถยนต์กลับเพิ่มขึ้น 
เป็นผลมาจากบริษัทสามารถขายรถยนต์รุ่นที่แพงขึ้น
เช่นในรุ่น SF90 Stradale, Monza SP1 และ Monza SP2 นั่นเอง
นอกจากนี้ รายได้ในกลุ่มดังกล่าวก็ยังรวมไปถึงการปรับแต่งรถยนต์ของลูกค้า 
ทำให้รายได้ต่อคันที่บริษัทได้รับสูงขึ้น แม้จะขายรถยนต์ได้เท่าเดิม
ซึ่งก็สอดคล้องกับอีกบริษัทรถหรูอย่าง Lamborghini ที่เพิ่งประกาศออกมาไม่กี่สัปดาห์ก่อนและได้รายงานว่าผู้บริโภคมีการปรับแต่งต่อคันสูงขึ้น จนดันให้บริษัทมีรายได้และกำไรเติบโตขึ้น 
ทั้ง ๆ ที่บริษัทมียอดการส่งมอบรถยนต์ลดลง
ทั้งนี้ หากเรามาดูปริมาณการส่งมอบรถยนต์ แบ่งแยกตามแต่ละภูมิภาค
ยุโรป, ตะวันออกกลางและแอฟริกา 1,459 คัน ลดลง 4%
อเมริกา 755 คัน เพิ่มขึ้น 1%
เอเชียแปซิฟิก 363 คัน ลดลง 17%
จีน, ฮ่องกงและไต้หวัน 194 คัน เพิ่มขึ้น 424%
จากตรงนี้ จะเห็นได้ว่าปริมาณการส่งมอบในหลายประเทศยังคงไม่ฟื้นตัว
แต่การส่งมอบในจีนกลับมาเติบโตระเบิดโดยเป็นผลมาจากความต้องการซื้อรถยนต์รุ่นใหม่ของทางบริษัทสูงขึ้นและฐานยอดการส่งมอบที่ต่ำในปีที่ผ่านมา
ซึ่งนอกเหนือจากธุรกิจรถยนต์และส่วนประกอบแล้ว
Ferrari ก็ยังมีกลุ่มธุรกิจรับจ้างผลิตเครื่องยนต์ให้กับผู้ผลิตรถยนต์อย่าง Maserati 
ที่ในไตรมาสที่ผ่านมา ก็มีปริมาณการสั่งซื้อที่ปรับตัวสูงขึ้น
ในขณะที่ ธุรกิจสปอนเซอร์และการขายสินค้าเชิงพาณิชย์มีแนวโน้มที่ดีขึ้น
จากปฏิทินการแข่งขัน Formula 1 ที่เริ่มกลับมาแข่งขันได้อีกครั้ง
แม้ว่าผลประกอบการในไตรมาสที่ผ่านมาจะออกมาดี
แต่หลังประกาศผลประกอบการ นักลงทุนก็ได้เทขายหุ้นของบริษัท Ferrari 
จนมูลค่าร่วงลงทันที -8% คิดเป็นมูลค่าที่หายไปราว 1 แสนล้านบาท
โดยปัจจุบัน Ferrari มีมูลค่าบริษัทที่ 1.2 ล้านล้านบาท
สาเหตุสำคัญที่หุ้น Ferrari โดนแรงเทขายทั้ง ๆ ที่ผลประกอบการออกมาดี
ก็เพราะบริษัทได้ระบุว่าเป้าหมายผลประกอบการที่เคยบอกว่าจะทำให้สำเร็จในปี 2022 
อาจจะต้องเลื่อนออกไปอีกปี จากสถานการณ์ที่ไม่ปกติในปีที่ผ่านมา
อีกเรื่องที่นักลงทุนกังวลก็คือการเปลี่ยนผ่านไปสู่การผลิตรถยนต์ไฟฟ้าที่ Ferrari ได้ตั้งเป้าหมายไว้ในปี 2025 จะทำให้บริษัทต้องลงทุนเพิ่มเติม ซึ่งก็มีแนวโน้มที่จะกดดันไปยังกำไรของบริษัทในอนาคต นั่นเอง..
References
-
-
-